Karst

O karst ye un tipo de modelau que se forma por disolución de rocas solubles, a vegadas tamién con precipitación, tanto en superficie como en l'interior, fendo formas peculiars. O modelau karstico ye tipico d'as calsineras, dolomías y d'as evaporitas (chesos y atras).

O carbonato calcico ye insoluble en l'augua pura, pero soluble en l'augua acidificada. L'augua de plevia ye un poco acida por a presencia de dioxido de carbonio, y d'esta traza puet disolver o carbonato, tanto en superficie como cuan circula por as crebazas y canyos dentro d'a masa rocosa. A secuencia de reaccions embrecadas en a karstificación d'as calineras ye:
H2O + CO2 → H2CO3
CaCO3 → Ca2+ + CO32–
CO32– + H2CO3 → 2 HCO3–
CaCO3 + H2CO3 → Ca2+ + 2 HCO3–

Como resultau d'a disolución d'a superficie se formarán formas exokarsticas, y como resultau d'a circulación d'as auguas sotorranyas por canyos y crebazas se formarán as formas endokarsticas. Os chicoz canyos se convertirán en esplucas y simas.

A reacción de disolución ye reversible y en os puestos a on se produga perda de dioxido de carbonio por desgasificación u por l'acción d'organismos fotosinteticos o carbonato tornará a precipitar formando-se as calsineras travertinicas. A precipitación en puestos a on goteya l'augua fará que se formen as estalactitas y estalagmitas.

 O karst en o nord-este d'a Peninsula Iberica 
Os fenomenos karsticos son muito habituals en a Peninsula Iberica por a presencia de calsineras en os materials mesozoicos plegaus en o ciclo alpín. D'esta traza en Prepireneu, en as Cordeleras Costeras Catalanas, y en o Sistema Iberico o modelau karstico acompanya a las calsineras.

En os materials terciarios d'a depresión d'Ebro bi ha tamién fenomenos karsticos por a presencia d'importants volumens de cheso en un clima semiarido. A karstificación d'os chesos relacionada con l'augua de l'Ebro y o Galligo y as suyas canalizacions pa os reganos como a Canal Imperial d'Aragón representa un risgo cheolochico por subsidencias y formacions de dolinas en a redolada de Zaragoza, Eumenio Ancochea Soto, Francisco Anguita Virella, Fernando Moreno Serrano: Geología Procesos externos. Editorial Edelvives, 1990. p 90-91 representando un karst aluvial.

 Terminolochía 
A denominación de Karst provién de Carso o nombre eslau d'una meseta entre Italia, Eslovenia y Croacia, que incluye buena part d'a peninsula d'Istria. Ye un d'os primers puestos on fue descrito este modelau, d'astí que a denominación de muitas formas karsticas en o lenguache cientifico tals como dolina, polje, ponor u uvala sigan d'orichen eslau, u en concreto croata. En os diferents países con zonas karstificadas bi ha atras denominacions tradicionals.

En aragonés as formas karsticas han recibiu diferents denominacions que podemos trobar encara en a toponimia de l'Alto Aragón y que fa poco que s'han reculliu en publicacions, por o que no bi ha encara garra prebatina de fixación. En l'aragonés d'as comunidaz aragonesas a denominación d'as formas karsticas yera probablement diferent. En a Sierra d'Albarracín as dolinas encara reciben a denominación de celadas, y bi ha un lugar d'a Comunidat de Teruel que se diz asinas. As navas corresponden en muitos casos a "poljes" en o Sistema Iberico.

 Referencias 

 Bibliografía 
 Eumenio Ancochea Soto, Francisco Anguita Virella, Fernando Moreno Serrano: Geología Procesos externos. Editorial Edelvives, 1990.
Francisco Anguita Virella, Fernando Moreno Serrano: Procesos geológicos externos y geología ambiental. Editorial Rueda, 1993.
 Alain Foucault y Jean-François Raoult: Diccionario de Geología. Masson, 1985.

*